作者:姚雲文
標題:摸魚兒
內容:渺人間、蓬瀛何許，一朝飛入梁苑。輞川梯洞層瑰出，帶取鬼愁龍怨。窮遊宴。談笑裡，金風吹折桃花扇。翠華天遠。悵莎沼黏螢，錦屏煙合，草露泣蒼蘚。東華夢，好在牙檣雕輦。畫圖歷歷曾見。落紅萬點孤臣淚，斜日牛羊春晚，摩雙眼。看塵世，鰲宮又報鯨波淺。吟鞘拍斷。便乞與媧皇，化成精衛，真不盡遺恨。